**נדב הנפלד** (נולד ב-19 ביוני 1968 ברמת השרון) הוא כדורסלן עבר ישראלי, קפטן מכבי תל אביב ונבחרת ישראל, שהצטיין בעיקר במשחק ההגנה שלו. הנפלד שיחק גם בהפועל גליל עליון ובאוניברסיטת קונטיקט, וזכה בתארים רבים בכדורסל הישראלי.

גובהו של הנפלד הוא 2.00 מטרים והוא תפקד על המגרש בעמדה מספר 4, עמדת הפאוור פורוורד. הוא נודע גם בכינויים: "היונה", על שום החרוז Nadav - The Dove מימיו בארצות הברית, "שר ההגנה" ו"הגנה אזורית של איש אחד". הוא היה שחקן קבוצתי שניחן בראיית משחק, הרבה לחטוף כדורים, לסחוט עבירות תוקף ולמסור אסיסטים. לזמן מה אף שיחק כרכז במכבי. על אף אחוזי הקליעה הגבוהים שלו מהשדה, העדיף לרוב את המסירה על פני ניסיון זריקה. בניגוד גמור לאותם אחוזי שדה גבוהים, אחוזי קליעת העונשין הנמוכים היו עקב אכילס במשחקו.

ביוגרפיה
--------

הנפלד נולד וגדל ברמת השרון. את דרכו בכדורסל החל בא.ס. רמת השרון. ב-1979 זכה עם קבוצת הילדים של א"ס באליפות הקט-סל. ב-1985 הוביל את בית ספרו, תיכון רוטברג רמת השרון, לזכייה באליפות העולם לבתי ספר תיכוניים. בעונת 1986/1987, בגיל 18, עלה לקבוצת הבוגרים של המועדון. באותה עת הצטיין הנפלד גם בכדוריד והיה מלך השערים של קבוצת התיכון שלו שסיימה שלישית באליפות בינלאומית לבתי ספר תיכוניים שנערכה בשוודיה.

לאחר עונה אחת בקבוצת נעוריו עזב בעונת 1987/1988 להפועל גליל עליון, עימה זכה בגביע המדינה בכדורסל. מקץ שתי עונות טובות בגליל, וסיוע לרמת השרון להעפיל מחדש לליגה הראשונה, החליט לנסות את כוחו בכדורסל מכללות באוניברסיטת קונטיקט בארצות הברית.

קונטיקט זכתה באליפות ליגת ביג איסט וכמעט הגיעה לפיינל פור בטורניר האליפות הראשון בתולדותיה, אך הפסד בנקודה אחת בשלב רבע הגמר לאוניברסיטת דיוק מנע ממנה את ההישג. לאחר שהפגין את יכולותיו ההגנתיות וההתקפיות (היה הקלע השני בטיבו בקבוצה) בקונטיקט ואף זכה בתואר החוטף המצטיין בקרב שחקני השנה הראשונה במכללות, קיבל הנפלד הצעות מקבוצות בכירות בליגת ה-NBA ואף השתתף במחנה האימונים של קבוצת בוסטון סלטיקס. למרות זאת, החליט בעונת 1990/1991 לשוב לישראל ולחתום בקבוצה הישראלית המובילה, מכבי תל אביב. במכבי שיחק 12 עונות: מעונת 1990/1991 ועד עונת 2001/2002.

במהלך הקריירה זכה הנפלד בתארים קבוצתיים רבים: 11 אליפויות ישראל עם מכבי תל אביב, 8 גביעי המדינה (7 עם מכבי תל אביב ואחד עם הפועל גליל עליון), הוביל את מכבי לארבע הופעות בפיינל פור האירופי (1990/1991, 1999/2000, 2000/2001, 2001/2002), ששיאן הזכייה בגביע הסופרוליג בעונת 2001/2000. אולם הוא גם היה שותף לעונה (1992-1993) שבה איבדה מכבי את האליפות לגליל עליון אחרי 23 שנים בהן הייתה אלופה.

גם ברמה האישית זכה הנפלד בהישגים כגון: תואר החוטף המצטיין לשחקן שנה ראשונה במכללות לעונת 1989/1990, שחקן בסגל נבחרת אירופה ב-1996 בזאגרב מול ציבונה, והשתתפות במשחק ה"יורוסטארס" בתל אביב ב-1997. הוא שימש כקפטן מכבי תל אביב מעונת 1996/1997 וכן היה קפטן הנבחרת הלאומית.

ב-12 עונותיו במכבי קלע הנפלד במסגרת הליגה הישראלית 2,438 נקודות. במסגרת האירופית קלע 1,519 נקודות (מקום אחד עשר מבין קלעי הקבוצה באירופה בכל הזמנים) ב-214 משחקים.

בנבחרת ישראל השתתף הנפלד ב-157 משחקים (החל מ-1987 ועד 2001) וקלע 1,529 נקודות.

בסוף עונת 2002/2001 פרש הנפלד ממכבי תל אביב וממשחק פעיל, לאחר הופעה אחרונה בפיינל פור שנערך בבולוניה, שלא הניבה גביע. פרישתו לוותה במסיבת עיתונאים שערך, ובה תקף את התנהלות ראשי הקבוצה מולו.

בטקס שנערך ב-28 בפברואר 2008 לציון 50 שנה להיווסדות המפעלים האירופאיים בכדורסל קיבל הנפלד אות הוקרה מטעם היורוליג כאחד מ-13 הסמלים הגדולים של מכבי תל אביב בכל הזמנים.

### קריירה עסקית

במקביל להיותו שחקן פעיל החל הנפלד להשקיע בנדל"ן וחברות הזנק. אחת החברות בהן השקיע הנפלד, טגריטי, נמכרה אחר כך ברווח ניכר. חברה נוספת בשם הייפרניקס, נסגרה כשנה וחצי לאחר שהשקיע בה.

לאחר הפרישה פנה הנפלד לעסוק בפיננסים, ונכנס כשותף בקופות הגמל של איפקס בית השקעות. אחר כך הוכשר וקיבל רישיון בייעוץ השקעות, והחל לעבוד כמשווק של מוצרים פיננסיים של כמה בתי השקעות. בשנת 2010 השקיע בחברת הנדל"ן מגה אור החזקות.

קישורים חיצוניים
----------------

ויקישיתוף מדיה וקבצים בנושא **נדב הנפלד** בוויקישיתוף

* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* אלעד זאבי, נדב הנפלד והשנה המופלאה במכללה: כש"לארי בירד הישראלי" הפך לאלביס של קונטיקט, באתר הארץ, 26 במרץ 2016
* אהרל'ה ויסברג‏, "בשבילי הוא פסל החירות של הכדורסל הישראלי": נדב הנפלד בן 50, באתר וואלה!‏, 19 ביוני 2018

הערות שוליים
------------

1. ↑  יוסי לוין, נדב הנפלד – בשנה הבאה בלאומית, חדשות, 14 באפריל 1986
2. ↑  בארץ (מקיף רמה"ש - במקום 3 בשוודיה), מעריב, 11 במאי 1986
3. ↑  אבי סגל, ושוב איתכם נדב, חדשות, 16 בינואר 1989
4. ↑  רוק סבוראי, כולם דואגים שיהיה לי טוב, חדשות, 9 במרץ 1990
5. ↑  קונטיקט, 1990 באתר Sports-Reference
6. ↑  אלעד זאבי, נדב הנפלד והשנה המופלאה במכללה: כש"לארי בירד הישראלי" הפך לאלביס של קונטיקט, באתר הארץ, 26 במרץ 2016
7. ↑  נדב הנפלד - נקודות ציון בקריירה, באתר הארץ, 11 ביולי 2002
8. ↑  ברוריה ביגמן, הקבוצה של נדב הנפלד, מעריב, 15 בנובמבר 1988  
נדב הנפלד פורש מהנבחרת, באתר גלובס, 19 ביוני 2001
9. ↑  אלי סהר, הנפלד: הרגשתי חוסר יחס והערכה לדברים שעשיתי, באתר הארץ, 11 ביולי 2002  
סופית: נדב הנפלד עוזב את מכבי ת"א לאחר 12 שנים, באתר גלובס, 10 ביולי 2002
10. ↑  יעל מרגלית, ‏לפני ריאל: היורוליג כיבד את גדולי מכבי תל-אביב, באתר ONE‏, 28 בפברואר 2008
11. ↑  אלעזר לוין, ‏קבוצה בראשות נדב הנפלד תרכוש בניין בגבול ת"א-יפו, באתר גלובס, 4 ביוני 1998  
הסטארט-אפ של שפר והנפלד: גם גודס שותף, באתר גלובס, 22 ביוני 1999
12. ↑  אמיר אייזנברג, ‏קטש, הנפלד וגודס הוזמנו להשקיע בחברת הטכנולוגיה טגריטי, באתר גלובס, 11 בנובמבר 1997  
שמוליק שלח, ‏אקזיט שני בשבוע לעודד קטש: טגריטי נמכרת למקגרו-היל, באתר גלובס, 4 באוקטובר 2010
13. ↑  אלה יעקבי, ‏הייפרניקס הישראלית גייסה 1.5 מיליון דולר מאלן אנד קו, באתר גלובס, 3 בדצמבר 1999  
אביבה משמרי, ‏הייפרניקס קרובה לפשיטת רגל לאחר שחברת סיגה החליטה לא לרכוש אותה, באתר גלובס, 13 באוגוסט 2000
14. ↑  שלומי שפר, נדב הנפלד ייכנס כשותף בקופות הגמל של אייפקס, באתר TheMarker‏, 27 באוקטובר 2003  
שי שלו, ‏הנפלד עובר להגנה על עמיתי קופ"ג של איפקס, באתר גלובס, 26 באוקטובר 2003
15. ↑  אבי שאולי, ‏כדורסלן העבר נדב הנפלד משקיע 500 אלף שקל במגה אור, באתר גלובס, 9 בפברואר 2010

| **‏‏נבחרת ישראל‏ - אליפות אירופה בכדורסל 1987 (מקום אחד עשר)** |
| --- |
| 1 לאסוף • 
2 דניאל • 
3 גורדון • 
4 הנפלד • 
5 פליישר • 
6 רוזנברג • 
7 ליפין • 
‏8‏ ‏שפע‏‏
 •‏
9 ג'מצ'י •
10 מרסר •
11 שטיינהאור •
12 כהן •
**מאמן:** שרף
 | ישראלישראל |

| **‏‏נבחרת ישראל‏ - אליפות אירופה בכדורסל 1993 (מקום שלושה עשר)** |
| --- |
| 1 הנפלד • 
2 פליישר • 
3 אלימלך • 
4 בארמור • 
5 אמסלם • 
6 גורדון • 
7 שטיינהאור • 
‏8‏ ‏שפר‏‏
 •‏
9 ג'מצ'י •
10 כץ •
11 ארדיטי •
12 דניאל •
**מאמן:** שרף
 | ישראלישראל |

| **‏‏נבחרת ישראל‏ - אליפות אירופה בכדורסל 1995 (מקום תשיעי)** |
| --- |
| 1 הנפלד • 
2 פליישר • 
3 גודס • 
4 ליף • 
5 כהן • 
6 גורדון • 
7 מוכתרי • 
‏8‏ ‏שפר‏‏
 •‏
9 ג'מצ'י •
10 בלול •
11 ארדיטי •
12 דניאל •
**מאמן:** שרף
 | ישראלישראל |

| **‏‏נבחרת ישראל‏ - אליפות אירופה בכדורסל 1997 (מקום תשיעי)** |
| --- |
| 1 הנפלד • 
2 ארדיטי • 
3 תורג'מן • 
4 מוכתרי • 
5 ברנסלי • 
6 אהרוני • 
7 קטש • 
‏8‏ ‏שפר‏‏
 •‏
9 שלף •
10 כהן-מינץ •
11 שטיינהאור •
12 פליישר •
**מאמן:** שרף
 | ישראלישראל |

| **‏‏נבחרת ישראל‏ - אליפות אירופה בכדורסל 1999 (מקום תשיעי)** |
| --- |
| 1 הנפלד • 
2 דניאל • 
3 גודס • 
4 תורג'מן • 
5 אמסלם • 
6 טפירו • 
7 קטש • 
‏8‏ ‏שפר‏‏
 •‏
9 שלף •
10 כהן-מינץ •
11 שטיינהאור •
12 ספר •
**מאמן:** קצורין
 | ישראלישראל |